《隔江望灊山》
明代·李蓘

大江汩汩来何穷，汉武射蛟江水中。
波涛闪闪荡西日，犹疑妖水留腥红。
潜岳峰高隔江坞，碧馆琳宫雾撑拄。
英风冥漠不可扳，晓雨神堂闹秋鼓。

作者简介：河南内乡人，字子田，号黄谷。嘉靖三十二年进士。除检讨，左迁为南京仪部郎，历官提学副使。罢归。博学多藏书，持论多訾毁道学，讥评气节。居家好纵倡乐。有《于堧注笔》、《黄谷琐谈》、《宋艺圃集》、《元艺圃集》、《李子田文集》。